Marlene Harpsøe (DF), 2010-11-12:
Lovforslaget er en del af regeringen og Dansk Folkepartis genopretningspakke, som der blev indgået aftale om i foråret for at betale den regning, som den økonomiske krise har efterladt i Danmark.
Herudover skulle der findes 10 mia. kr., som skulle omprioriteres til andre formål, deriblandt uddannelse.
Regeringen foreslog, at de 10 mia. kr. skulle findes ved bl.a. at fastfryse overførselsindkomsterne, så bl.a. pensionisterne og de studerende ikke ville opleve en stigning i indkomsten de næste 2 år.
Dansk Folkeparti syntes ikke, der var nok social balance i forslaget, hvorfor vi gik til forhandlingerne med henblik på at få netop det forhold ændret, og Dansk Folkeparti sikrede ved genopretningsaftalen, at overførselsindkomsterne for de økonomisk dårligst stillede ikke blev fastfrosset.
Pengene til denne sikring skulle imidlertid findes andre steder, og pengene hentes bl.a. ved at forkorte SVU-perioden, dvs. den periode, man højst kan modtage statens voksenuddannelsesstøtte i.
Den nedsættes fra 52 uger til 40 uger på videregående niveau.
Muligheden for at genoptjene SVU inden for en 5-årig periode bliver afskaffet.
Som det sidste bliver støttesatsen for SVU nedsat, og det gælder til uddannelse på både det almene og det videregående niveau.
Selv om det hverken var en nem eller en særlig sjov opgave, gik vi fra Dansk Folkepartis side ind i forhandlingerne om genopretning af dansk økonomi, fordi vi er et ansvarligt parti, der ønsker, at der føres en ansvarlig økonomisk politik i Danmark.
I en tid som denne må vi alle sammen holde for.
Det er ikke populært, det ved jeg udmærket godt.
Uanset hvilken regering der sad med flertallet, ville man ikke kunne komme uden om, at pengene skulle findes og regningen skulle betales.
Jeg synes, det er interessant at høre fru Christine Antorini fra Socialdemokraterne tale om det her lovforslag nede fra salen.
Jeg er for så vidt enig i, at det selvfølgelig ville være rigtig dejligt, hvis det var sådan, at vi havde råd til det hele i Danmark, hvis Danmark var én stor gavebod, men sådan hænger det desværre ikke sammen.
Danmark og de danske skatteyderes penge, som altså kommer ned i statskassen, er ikke én stor gavebod.
Jeg ville ønske, det var sådan, men det er det ikke, og derfor må vi også som ansvarlige politikere prioritere de skattekroner, som borgerne så hårdt har tjent, og som går til skattekassen.
Det er bl.a. blevet sagt her fra talerstolen af fru Christine Antorini, at det er helt forkert, hvis voksne vil uddanne sig, altså som om det er regeringens og Dansk Folkepartis måde at argumentere på, at vi altså helt vil afskære folk fra at voksen- eller efteruddanne sig.
Sådan hænger det altså ikke sammen.
Selv om vi f.eks. begrænser antallet af uger, man kan læse en voksen- eller efteruddannelse på SVU m.v., jamen så har Danmark altså stadig væk et godt og fleksibelt system; det kommer vi ikke uden om.
Det er ikke sådan, at vi fuldstændig nedslagter hele voksen- og efteruddannelsesområdet, men det er ofte de der toner, man hører fra venstrefløjen her i salen, og det synes jeg
er smadderærgerligt, for det er en fuldstændig forkert argumentation, der bruges.
Man hører også fra fru Christine Antorini fra Socialdemokratiet, at regeringen og Dansk Folkeparti bruger nogle helt forkerte argumenter, eller at vi ikke havde nogen gode argumenter – jeg tror, det var sådan, det blev sagt.
Der må jeg sige: Jamen det er klart, at fru Christine Antorini fra Socialdemokratiet ikke mener, at Dansk Folkeparti og regeringen har gode argumenter, for fru Christine Antorini er jo fuldstændig uenig i, at man overhovedet skal finde penge til den regning, som den økonomiske krise altså har efterladt.
Sådan kan man diskutere så meget.
Socialdemokraterne vil åbenbart ikke være med til at sikre, at vores økonomi balancerer.
Det er selvfølgelig ærgerligt.
Men Dansk Folkeparti – og det gælder også for regeringens vedkommende, kan man sige, men først og fremmest Dansk Folkeparti, for det er det, jeg repræsenterer, når jeg står her – er et økonomisk ansvarligt parti, og derfor fører vi også en økonomisk ansvarlig politik og indgår økonomisk ansvarlige aftaler.